གཞི་ཞིག་འཇོག་ཏུ་མེད་པར་ཐལ་བ་དང་། ཅིར་ཡང་སྣང་རུང་བའི་སྤྲོས་བྲལ་སྤངས་པའི་ལྷུན་གྲུབ་ཞིག་གཞིར་འདོད་ནས་འཁོར་བའི་ཆོས་སུ་ལྷུན་གྱིས་གྲུབ་ན་བདེན་གྲུབ་ཏུ་འགྱུར་བས་གྲོལ་བར་མི་རིགས་ལ། མྱང་འདས་ལྷུན་གྱིས་གྲུབ་ན་ཚོགས་གཉིས་ཀྱི་རྐྱེན་ལ་མི་ལྟོས་པས་འབད་མེད་དུ་གྲོལ་བར་ཐལ་བའི་སྐྱོན་ཡོད་དོ། །གསུམ་པ། གཞིའི་ཁྱད་ཆོས་སུ་འཁོར་འདས་རིས་ཆད་དུ་མ་གྲུབ་པའི་ཆ་ནས་མ་ངེས་པ་ཡིན་པར་འཐད་ཀྱང་། མ་ངེས་པའི་རང་ལྡོག་དེ་གཞི་ཡིན་ན། དག་པའི་གཞིར་མ་ངེས་པས་དྲི་མ་དག་ཀྱང་མ་དག་པར་ལྡོག་པར་ཐལ་བ་དང་། མ་དག་པའི་གཞིར་མ་ངེས་པས་མ་དག་པ་ཡིན་བཞིན་འབད་མེད་དུ་དག་པར་ཐལ་བ་དང་། སངས་རྒྱས་ཀྱང་འཁོར་བར་ལྟུང་བར་ཐལ་བའོ། །བཞི་པ། གཞིའི་ཁྱད་ཆོས་སུ་དྲི་མ་སེམས་ཀྱི་གཤིས་སུ་མ་ཞུགས་པས་འབྲལ་རུང་གློ་བུར་བ་ཡིན་པའི་ཆ་ནས་གཞིའི་བཞུགས་ཚུལ་མཐར་ཐུག་གི་དབང་དུ་བྱས་ནས་ངེས་པའི་དོན་དུ་འགྱུར་བ་འཐད་མོད། འོན་ཀྱང་གཞིའི་ཁྱད་ཆོས་ཀྱི་ངེས་པའི་དོན་གྱི་རང་ལྡོག་དེ་གཞིར་འདོད་པ་མི་རིགས་ཏེ། གཞི་ངེས་དོན་དུ་འཇོག་པ་དེ་གཞི་དེ་རྟོགས་ནས་ངེས་དོན་དུ་ུངེས་པར་འདོད་ན་ནི། རྟོགས་པའི་སྔོན་ནས་རྟོགས་གཞིའི་མྱང་འདས་དེ་ཡོད་དགོས་པས་མུ་སྟེགས་པས་རྟག་ལྟ་དང་མཚུངས་པར་ཐལ་བར་འགྱུར་བས་རྒྱུ་རྐྱེན་གྱི་ལམ་ལ་ལྟོས་ནས་གསར་དུ་གྲོལ་བ་ཐོབ་པ་འགལ་བར་ཐལ་བ་དང་། རྟོགས་པ་ལ་མ་ལྟོས་པར་མ་རྟོགས་ཀྱང་གཞི་དེ་མྱང་འདས་ཀྱི་གཞིར་ངེས་ན། མྱང་འདས་ཐོབ་བྱེད་ཀྱི་ལམ་འཚོལ་བ་དགོས་ཆེད་དོན་མེད་དུ་ཐལ་བའོ། །དཔེར་ཆུ་རླན་གཤེར་དུ་གྲུབ་པས་རླན་གཤེར་འཚོལ་བ་དགོས་མེད་ཡིན་པ་བཞིན་ནོ། །ལྔ་པ། གཞིའི་ཁྱད་ཆོས་ལ་འཁོར་འདས་གཉིས་སོགས་རྩལ་སྣང་ཅིར་འཆར་ཞིང་བསྒྱུར་བཏུབ་པ་ཡིན་མོད། ཅིར་ཡང་བསྒྱུར་བཏུབ་པའི་རང་ལྡོག་དེ་གཞིར་འདོད་པ་མི་རིགས་ཏེ་གཞི་དེ་རྟག་པར་བསྒྱུར་རམ་མི་རྟག་པར་བསྒྱུར། དང་པོ་ལྟར་ན་ནམ་མཁའ་ཡང་བཅད་གཏུབ་སོགས་བྱ་བར་རུང་བར་ཐལ། གཉིས་པ་ལྟར་ན་མ་བསྒྱུར་ཀྱང་རང་གི་ངང་གིས་འགྱུར་བ་ཆོས་ཉིད་ཡིན་པས་གནས་སྐབས་གཞན་དུ་འགྱུར་བ་ལ་རྐྱེན་གཞན་ཕྱིས་འབྱུང་ལ་ལྟོས་པ་དོན་མེད་པར་ཐལ་ལོ། །དྲུག་པ། གཞིའི་ཁྱད་ཆོས་སུ་གཅིག་ཏུ་བདེན་པར་མ་གྲུབ་པས་ཅིར་ཡང་འཆར་རུང་བའི་ཆ་ནས་ཅིར་ཡང་ཁས་བླང་དུ་བཏུབ་པ་ཡིན་མོད། ཅིར་ཡང་ཁས་བླང་དུ་བཏུབ་པའི་རང་ལྡོག་ཉིད་གཞི་ཡིན་པར་འདོད་པ་མི་རིགས་ཏེ། མོ་གཤམ་བུ་དང་རི་རྭ་སོགས་ཀྱིས་འཁྲུལ་བའི་བྱ་བ་བྱེད་པས་གཞི་རུ་ཐལ་བས། གང་དྲན་དྲན་གཞིར་འགྱུར་བས་གཞི་ཐུག་མེད་དུ་ཐལ་བའོ། །བདུན་པ། གཞིའི་ཁྱད་ཆོས་ལ་འཁོར་འདས་སྣ་ཚོགས་པའི་འཆར་གཞི་ཡིན་པའི་ཆ་ནས་གཞི་སྣ་ཚོགས་ཡིན་པར་འདོད་མོད། སྣ་ཚོགས་པའི་རང་ལྡོག་དེ་གཞིར་འདོད་པ་མི་རིགས་ཏེ། སྣ་ཚོགས་པའི་ཆོས་སུ་གྱུར་པའི་ཕྱིའི་སྣང་བ་སྣ་ཚོགས་པ་རྣམས་དང་། ནང་བཅུད་ཀྱི་འཇིག་རྟེན་སྣ་ཚོགས་པ་རྣམས་ཀྱང་གཞི་རུ་ཐལ་བས་གཞི་ཡུལ་ལྔ་སོགས་དུ་མར་ཐལ་བའི་སྐྱོན་དང་ངོ་བོ་ཐ་དད་པའི་ཤེས་པའི་གྲངས་ལྟར་གཞི་ཡང་ངོ་བོ་ཐ་དད་པའི་དུ་མར་ཐལ་བའོ། །ཡུལ་དང་ཡུལ་ཅན་འཚོགས་པ་གཞིར་འདོད་ན། གཞི་གཟུང་འཛིན་ཅན་གྱི་སྤྲོས་བཅས་སུ་ཐལ་བའི་སྐྱོན་དང་། འཁོར་འདས་སྤང་གཉེན་གཉིས་སོགས་གཞི་མཐུན་དུ་གཞི་གཅིག་ཏུ་འདུ་རུང་བར་ཐལ་བར་འགྱུར་རོ། །རིག་པའི་ངོ་བོ་རྒྱུ་རྐྱེན་གློ་བུར་བས་གསར་བྱུང་མིན་པས་སྐྱེ་འཇིག་རྒུད་པ་དང་བྲལ་བའི་འདུས་མ་བྱས་ཡིན་པས་གཞོན་ནུ་ཞེས་བྱ། དབྱིངས་ཀྱི་ངང་ལ་སྐུ་གསུམ་གྱི་འཆར་གཞི་མ་འགགས་པར་ནང་གསལ་དུ་ཡོད་པའི་ཆ་ནས་བུམ་པའི་ནང་བཞུགས་ཀྱི་སྐུ་ཞེས་བྱའོ། །དེ་ཉིད་ཀྱི་ངོ་བོ་སྤྲོས་བྲལ་སྟོང་པའི་ཆ་ནས་གཞལ་ན་དག་པ་སངས་རྒྱས་སྐུ་གསུམ་དང་། མ་དག་སེམས་ཅན་ཕུང་ཁམས་སྐྱེ་མཆེད་ཀྱི་རྒྱུ་འབྲས་ཀྱི་ཆོས་ཀྱིས་སྟོང་། གདངས་མ་འགགས་པའི་ཆ་ནས་གཞི་སྣང་ཤར་སྐབས་ངོ་ཤེས་མིན་ལས་ནང་གསལ་ལ་སྐུ་གསུམ་གྱི་སྣང་བ་ཀུན་འཁོར་འདས་ཀྱི་འཆར་གཞི་རུ་གྱུར་པའོ། །བྱང༵་ཆུབ༵་སེམས༵་ཞེས་པ་སྒྲིབ་པའི་ཉེས་སྐྱོན་རྣམས་ཡེ་དག་གི་ཚུལ་གྱིས་བྱང༵་བ་དང་། སྐུ་དང་ཡེ་ཤེས་རྣམས་ཡེ་རྫོགས་ཀྱི་ཚུལ་གྱིས་ལྡན་ཞིང་ཆུབ༵་པའི་སྟོང་གསལ་འགགས་མེད་ཀྱི་ཕྲ་བའི་སེམས༵་འོད་གསལ་གྱི་ཡེ་ཤེས་ཡིན། དེ་ལ་སྟོང་ཆ་ནས་གཞལ་ན་དག་པ་སྐུ་གསུམ་ཡེ་ཤེས་རྣམས་མ་གྲུབ་པས་སངས་རྒྱས་མིན་ལ། མ་དག་ཉེས་སྐྱོན་གྱི་རྒྱུ་འབྲས་ལས་འདས་པས་སེམས་ཅན་མིན་ལ། ཐ་སྙད་ཀྱི་མཚན་མའི་ཕྱོགས་ལས་འདས་པས་གཅིག་དང་ཐ་དད་སོགས་ཐ་སྙད་སེམས་ཀྱི་ཆོས་ལས་འདས་པའོ། །གཞི་དེ་རྒྱུ་རྐྱེན་གྱི་རྐྱེན་གྱིས་མ་བསྐྱེད་པས་རྐྱེན༵་གྱིས་སྟོང་པས༵་རྐྱེན༵་མེད༵་པ་དང་། དེ་ལྟ་བུའི་ངོ་བོའི་ཡེ་ཤེས་དེ་རང་བཞིན་ནང་གསལ་སྣང་བ་མ་འགགས་ཤིང་རྩལ་འཁོར་འདས་ཀྱི་ཆོས་ཅིར་ཡང་འཆར་རུང་བས། ཡེ་ཤེས་གསུམ་དང་ཐབས༵་གཅིག་གམ་བདག་ཉིད་གཅིག་ཏུ་གནས་ཤིང་བཞུགས༵་པའོ། །བླ་མ་དང་དབྱེར་མེད་པའི་གདོད་མའི་མགོན་པོ་སངས་རྒྱས་ཀུན་ཏུ་བཟང་པོ་ལ་ཕྱག་འཚལ་ལོ། །འདིར་རང་བཞིན་རྫོགས་པ་ཆེན་པོའི་གཞི་ལམ་འབྲས་བུའི་རིམ་པ་ཅུང་ཟད་འབྲི་བ་ལ། ཀུན་མཁྱེན་ཀློང་ཆེན་པས། ལིངས་ཀྱིས་བསྐྱུར་བའི་སྒྱུ་ལུས། །ཐིམས་ཀྱིས་འགག་པའི་རྣམ་རྟོག། དལ་གྱིས་འཆར་བའི་རང་སྣང་། །ཧྲིག་གེ་རིག་པའི་རང་བྱུང་གི་ཡེ་ཤེས། །ཕྱམ་གྱིས་གྲོལ་བའི་གདོད་མའི་ནང་དབྱིངས། །ཞེས་པ་ལྟར། གཞི་ལམ་གང་གི་དུས་སུ་ཡང་མ་དག་པའི་རྩ་རླུང་སེམས་རྟོག་གི་རིག་རྩལ་གྱི་ཆོས་འདི་རྣམས། དྭངས་མའི་ཡེ་ཤེས་ཀྱི་རྩ་རླུང་གི་ཤུགས་རྒྱས་པ་ལས་འགགས་པར་འགྱུར་བ་དང་། མ་དག་པའི་རྩ་རླུང་རྣམས་སེམས་ཀྱི་སྣང་ཆ་ཙམ་དུ་ཟད་པས་སེམས་ཀྱི་འཁྲུལ་རྟོག་འགགས་སྟོབས་ཀྱིས་མ་དག་སྣང་བའི་རྩ་རླུང་སོགས་ཕུང་ཁམས་ཀྱི་ཆ་རྣམས་ཀྱང་རང་ཤུགས་ཀྱིས་འགགས་པར་འགྱུར་ལ། འཁྲུལ་རྟོག་འགགས་པའི་ཐབས་ཀྱི་གཙོ་བོ་ནི་ཡེ་ཤེས་རིག་པའི་ཤེས་རབ་ཉིད་མངོན་དུ་བྱེད་པ་ཉིད་ཡིན་ལ། རིག་པ་རྩལ་ཐོག་ཏུ་ཤོར་བ་ལས་འཁྲུལ་རྟོག་མཆེད། རིག་པས་རྟོག་བྲལ་གྱི་དབྱིངས་ཀྱི་ས་ཟིན་པ་ལས་འཁྲུལ་སྣང་འཁྲུལ་རྟོག་དང་བཅས་པ་འགགས་པར་འགྱུར་རོ། །དེ་ཡང་གཞི་དུས་སུ་སྒྱུ་ལུས་ཀྱི་ཕུང་པོ་དོར་ཏེ་འབྱུང་བ་ཐིམ་རིམ་ཤར་བའི་མཇུག་ཏུ་སྣང་མཆེད་ཐོབ་གསུམ་གྱི་སྐབས་སུ་རྣམ་རྟོག་རགས་པ་རྣམས་རིམ་བཞིན་འགགས་ཏེ་ཉེར་ཐོབ་ཀྱི་སྨད་ཆར་ཀུན་རྟོག་ཐམས་ཅད་འགགས་ཏེ་བརྒྱལ་འགྲོ་ལ། དེའང་བརྒྱལ་ཚབས་ཆེ་བ་དང་བརྒྱལ་ཡུན་རིང་ན་དེའི་མཐར་འོད་གསལ་གྱི་ཡེ་ཤེས་ཁྱད་པར་ཅན་མངོན་དུ་འགྱུར་ཡོང་། ལམ་ལ་མ་གོམས་པའི་གང་ཟག་ཐ་མལ་པ་ལ་བརྒྱལ་བའི་མཇུག་ཏུ་འོད་གསལ་ཤར་ཡུན་ཐུང་བས་དེར་བརྟན་པར་གནས་མི་ནུས། ངོ་མི་ཤེས་པར་རྣམ་རྟོག་མཆེད་ནས་སྲིད་པ་བར་དོར་འཁྱམས་འགྲོ་བ་ཡིན། གང་ཟག་ཁྱད་པར་བ་ལ་བརྒྱལ་བའི་མཇུག་ཏུ་གཞིའི་འོད་གསལ་ཤར་བ་དེ་ཉིད་ལ་ཐོག་མའི་ཡེ་གཞི་ཡང་ཟེར། དེ་ཉིད་སྟོང་པའི་ཡེ་ཤེས་ཤུགས་ཆེ་བས་གསལ་བའི་ཡེ་ཤེས་སྟོང་པའི་དབྱིངས་སུ་འདྲེས་པས་གསལ་བའི་མཁྱེན་ཆ་དང་གསལ་བའི་སྣང་ཆ་རྣམས་ནང་གསལ་དུ་གནས་པ་ལ་རང་བཞིན་ནང་གསལ་གྱི་ཡེ་ཤེས་ཞེས་བྱ། གཞོན་ནུ་བུམ་སྐུའི་བུམ་རྒྱ་མ་རལ་བའི་ཡེ་ཤེས་ཞེས་ཀྱང་བྱའོ། །ཡེ་ཤེས་དེ་ལ་ཀུན་གཞིས་བསླད་པ་དང་བྲལ་བའི་ཀ་དག་གི་ཡེ་ཤེས་ཞེས་བྱ་བས། ཡེ་གཞི་དེ་ཉིད་ལམ་དུ་བྱེད་པ་ལ་ནི་ཁྲེགས་ཆོད་ཀྱི་ལམ་ཟེར། དེ་ལྟ་བུའི་སྟོང་པའི་དབྱིངས་ལས་གསལ་བའི་མཁྱེན་ཆ་དང་གསལ་བའི་སྣང་བའི་ཆ་རྣམས་ཡེ་ཤེས་ཀྱི་རླུང་སད་པ་ལས་བསྐུལ་ཏེ་མཁྱེན་ཆ་སྣང་ཆའི་གསལ་ཆ་རྣམས་རིམ་པར་སད་ཅིང་མཆེད་པ་ལ་གཞི་སྣང་དང་། ཆོས་ཉིད་བར་དོ་ཟེར། དེའང་ཐོག་མར་ནམ་མཁའ་འོད་གསལ་ལ་ཐིམ་པའི་སྐབས་སུ་དབྱིངས་ཐིག་རིག་གསུམ་ལྟ་བུའི་སྣང་སྲིད་ཁྱབ་པའི་འོད་སྣ་ལྔ་དང་ཐིག་ལེའི་རྣམ་པ་རུ་ཤར། དེ་རང་སྣང་དུ་ངོ་མ་ཤེས་པར་ཤེས་པ་ཕར་ཡུལ་ལ་གཡེངས་པ་ན། འོད་གསལ་ཟུང་འཇུག་ལ་ཐིམ་པ་ཞེས་ཞི་ཁྲོ་དང་ཡབ་ཡུམ་ཟུང་འཇུག་གི་སྐུ་ཆེ་ཕྲ་སྣ་ཚོགས་བར་སྣང་གང་བར་ཤར། ཟུང་འཇུག་ཡེ་ཤེས་ལ་ཐིམ་པ་ཞེས་ཡེ་ཤེས་བཞི་སྦྱོར་གྱི་སྣང་བ་བྱ་གྲུབ་ཡེ་ཤེས་ཀྱི་རྩལ་མ་རྫོགས་པས་འོད་སྣང་ལྗང་གུའི་སྣམ་བུ་ལ་སྦྲགས་པའི་ལྗང་གུའི་དཀར་སེར་དམར་མཐིང་རྣམས་མི་འཆར་བར། དཀར་པོའི་སྣམ་བུའི་སྟེང་ལ་སེར་དམར་ལྗང་མཐིང་བཞི་ཤར། སེར་པོའི་སྣམ་བུ་ལ་སྦྲགས་པའི་དཀར་དམར་ལྗང་མཐིང་བཞི། དམར་པོ་ལ་སྦྲགས་པའི་དཀར་སེར་ལྗང་མཐིང་བཞི་མཐིང་ཀའི་སྣམ་བུར་སྦྲགས་པའི་དཀར་སེར་དམར་ལྗང་བཞི་རྣམས་ལ་ཐིག་ལེ་ལྔ་ཚོམ་གྱིས་བརྒྱན་པ་དཔག་མེད་ཤར། འོད་དེ་རྣམས་ཀྱང་ལྷ་དང་རང་གི་ཐུགས་ཀར་སྦྲེལ་བར་སྣང་བར་གསུངས། ཡེ་ཤེས་ལྷུན་གྲུབ་ལ་ཐིམ་པ་ཞེས་ལྷུན་གྲུབ་སྒོ་བརྒྱད་ཀྱི་སྣང་བ་འཆར། དེའི་སྐབས་སུ་གཞིའི་སྟོང་དབྱིངས་ཀྱི་ཡེ་ཤེས་དང་གསལ་བའི་ཡེ་ཤེས་གཉིས་ལས་གསལ་བའི་ཡེ་ཤེས་ཤུགས་རྒྱས་ཏེ་མཆེད་པའི་སྐབས་ཡིན། ལྷུན་གྲུབ་སྒོ་བརྒྱད་ཅེས་པ་ནི། སྐུ་ལྟར་ཤར་བས་ཞི་ཁྲོའི་སྟོན་འཁོར་ཡབ་ཡུམ་ལོངས་སྤྲུལ་གྱི་གཟུགས་སྣ་ཚོགས་ཤར། འོད་ལྟར་ཤར་བས་རིགས་ལྔའི་ཞིང་ཁམས་སོགས་ལོངས་སྤྲུལ་གྱི་ཞིང་ཁམས་སྣ་ཚོགས་ཤར། ཡེ་ཤེས་ལྟར་ཤར་བས་མཁྱེན་པ་དྲན་ཏིང་གཟུངས་སྤོབས་སོགས་ཀྱི་ཇི་ལྟ་ཇི་སྙེད་ཀྱི་མཁྱེན་པ་རྒྱས། ཐུགས་རྗེ་ལྟར་ཤར་བས་སྙིང་རྗེ་ཕྱོགས་མེད་དུ་རྒྱས། གཉིས་མེད་ལྟར་ཤར་བས་གང་སྣང་གི་སྣོད་བཅུད་ཀྱི་སྣང་བ་ཐམས་ཅད་ཡེ་ཤེས་ཀྱི་རང་བཞིན་དང་གཉིས་མེད་དུ་ཤར། མཐའ་གྲོལ་ལྟར་ཤར་བས་སྣང་བ་རྣམས་རང་ངོས་ནས་མ་གྲུབ་པའི་སྟོང་པའི་རང་བཞིན་ཁོ་ནར་ཤར། དག་པ་སངས་རྒྱས་ཀྱི་སྒོ་ལྟར་ཤར་བས་ཡར་ཞིང་ཁམས་ཀྱི་བཀོད་པ་ཤར། མ་དག་སེམས་ཅན་གྱིི་སྒོ་ལྟར་ཤར་བས་རིགས་དྲུག་གི་ཡུལ་སྣང་སྣ་ཚོགས་ཤར་བ་སྟེ་བརྒྱད་དོ། །དེ་ལྟར་གཞི་སྣང་གི་ཡེ་ཤེས་དེ་ལ་ཐུགས་རྗེ་ཕྱི་གསལ་གྱི་ཡེ་ཤེས་ཞེས་ཐོད་རྒལ་གྱིི་བསྒོམ་བྱའོ། །དེ་ལྟ་བུའི་ལྷུན་གྲུབ་ཀྱི་སྣང་ཆ་འདི་རྣམས་རང་སྣང་དུ་ཤེས་ཏེ། ནང་སྟོང་པའི་ཡེ་ཤེས་ཀྱི་དབྱིངས་སུ་ས་ཟིན་ཏེ་གནས་ན་ལྷུན་གྲུབ་ཀྱི་སྣང་ཆ་སྦར་བའི་ཡེ་ཤེས་ཀྱི་རླུང་རྣམས་དབྱིངས་སུ་ཡལ་ཞིང་དག་པའི་ཚེ་ལྷུན་གྲུབ་ཀྱི་སྣང་ཆ་རྣམས་ཀྱང་ནང་སྟོང་པའི་དབྱིངས་སུ་ཡལ་ཏེ་ཐིམ་པས་ཕྱིར་མི་གསལ་བས་དེའི་དུས་སུ་ཆོས་ཉིད་བར་དོར་གཞི་སྣང་གི་དུས་སུ་གྲོལ་བ་ཡིན། ཡེ་རླུང་ཀུན་གཞི་དང་བཅས་པ་དག་པའི་སྟོང་པའི་དབྱིངས་དེ་ལ་གྲོལ་སའི་ཀ་དག་གདོད་མའི་ནང་དབྱིངས་ཀྱི་ཡེ་ཤེས་ཞེས་བྱའོ། །དེ་ནི་འབྲས་བུ་ཀུན་ཏུ་བཟང་པོ་གྲོལ་བའི་ཆོས་དྲུག་དང་ལྡན་པ་ཡིན་ནོ། །ཆོས་དྲུག་ནི་རང་ངོར་སྣང་བ་སྟེ་ཡེ་ཤེས་རང་གི་ངོར་ཤར་བའི་སྣང་བ་ཡིན། སྣང་བ་རང་ཡིན་པ་དེ་ལྟར་ཤེས་པ་ནི་རང་སྣང་དུ་ཤེས་པ་ཡིན། བྱེ་བྲག་བྱེད་པ་ནི་གཞན་སྣང་དུ་མ་གྲུབ་པར་ཤེས་པའོ། །སྣང་བ་རང་སྣང་ངམ་སྟོང་པར་ཤེས་པས་ཀུན་གཞི་ལས་གྲོལ་བ་ནི་བྱེད་ཐོག་ཏུ་གྲོལ་བ་ཞེས་བྱའོ། །ཡེ་ཤེས་ཀྱི་སྣང་བ་རྣམས་ནང་གསལ་དུ་སྔར་ཡེ་གཞིའི་དུས་ལྟར་གནས་པ་ལ་རང་སར་གནས་པ་ཞེས་བྱ། གྲོལ་བའི་དབྱིངས་དེ་ཉིད་ཡེ་ནས་གནས་པ་ཁོ་ན་ཉིད་ལས་རྒྱུ་རྐྱེན་གྱིས་གསར་དུ་མ་བྱུང་བས་གཞན་ལས་མ་བྱུང་བ་ཞེས་བྱ། དེ་ལྟར་གདོད་མའི་ཡེ་གཞིའི་སྟེང་ནས་གྲོལ་བ་ནི་ཁྲེགས་ཆོད་ཀྱི་རྟོགས་པ་མཐོན་པོར་ཕྱིན་པ་དང་ཚད་ཕེབས་ཀྱི་ལམ་སྣེ་ཟིན་པར་ཉེ་བ་རྣམས་ཡིན། གཞི་སྣང་དུས་གྲོལ་བ་ནི་ཉམས་གོང་འཕེལ་གྱི་རྟོགས་པ་ལ་གནས་པ་རྣམས་ཡིན། གཞི་སྣང་རྣམས་རང་སྣང་དུ་མ་ཤེས་པའི་རྨོངས་པ་ཀུན་གཞི་དེ་ཡིས་རང་སྣང་གི་དེ་ཉིད་ལ་སྒྲིབ་སྣང་བ་གཞན་སྣང་རང་རྒྱུད་པར་སྣང་། སྣང་བ་ལྟར་གཟུང་འཛིན་རྒྱང་ཆད་དུ་གྲུབ་པར་ཞེན་ཞེན་པ་རྒྱུན་ཆགས་སུ་འབྱུང་བས་ལས་བསགས་ཏེ་འཁོར་བར་འཁོར་བ་ཡིན། རིག་པའི་རྩལ་གྱི་ཆོས་ཐམས་ཅད་ལྷ་དང་ཡེ་ཤེས་སྟོང་པ་རུ་གཏན་ལ་འབེབས་མི་དགོས་པར་རྩལ་ཐོག་ཏུ་ཕར་མི་ཞེན་པར་ཚུར་རིག་པ་རང་གི་རང་གཤིས་གཟུང་འཛིན་དང་བྲལ་བའི་རྟོག་མེད་གཟའ་གཏད་ཐམས་ཅད་དང་བྲལ་བའི་ཡེ་ཤེས་གསལ་བའོ་སྙམ་པ་དང་སྟོང་པའོ་སྙམ་པའི་ཞེན་གཏད་ཕྲ་མོས་ཀྱང་མ་བཅིང་བར་རང་གསལ་དུ་རང་བབས་སུ་བཞག་སྟེ་རང་ངོ་རང་གིས་བསྐྱངས་ཏེ་བཅོས་མེད་དུ་བཞག་ན་རྟོག་མེད་ཀྱི་དབྱིངས་ཅི་ཙམ་རྒྱ་ཆེ་བ་ལྟར་ལྷག་མཐོང་ཐུགས་རྗེའི་རིག་ཆའི་ཤེས་རབ་ཕྱོགས་མེད་དུ་འབར་ཞིང་རྒྱས་པར་འགྱུར་བས་རིག་པའི་རང་སའི་དབྱིངས་ཀློང་དུ་བརྟན་པར་ཟིན་པ་ལས་ཀུན་གཞིའི་བསླད་པ་སངས་ནས་ཞེན་པ་དང་བྲལ་བས་སྣང་བ་རྣམས་རང་སྣང་དུ་ཤར་ཏེ་རོལ་པ་ཆོས་ཉིད་དུ་ཤེས་པའི་མཁྱེན་པ་རྒྱས། གཟུང་འཛིན་གྱི་འཁྲུལ་འཁོར་ཞིགསྣང་སྲིད་སྟོང་གཟུགས་སུ་ཤར། མཐར་སྣང་བ་དབྱིངས་སུ་ཐིམ་སྟེ་གྲོལ་བར་འགྱུར་རོ། ཁྲེགས་ཆོད་དུ་རིག་པ་རང་བབས་སུ་བསྐྱངས་པ་ལས་སྟོང་པ་དང་འདྲེས་ཏེ་རིག་སྟོང་ཟུང་འཇུག་ཏུ་མཉམ་པར་བཞག་པ་ལས་ལྷག་མཐོང་གི་ཤེས་རབ་རྒྱས་པར་བྱེད་པ་ཡིན། ཐོད་རྒལ་དུ་རིག་པའི་ངོ་བོའི་རང་མདངས་དབྱིངས་ཀྱི་སྣང་བ་དང་། རིག་པའི་རང་བཞིན་གྱི་རང་མདངས་ཐིག་ལེའི་སྣང་བ་དང་། རིག་པའི་ཐུགས་རྗེའི་རང་མདངས་ལུ་གུ་རྒྱུད་ཀྱི་སྣང་བ་རྣམས་སྒོ་གསུམ་གྱི་གནད་གཟེར་བ་ལས་རྒྱང་ཞགས་ལ་ཟུག་པའི་འོད་རྩའི་ནུས་པ་སད་པ་ལས་རིག་པའི་རང་མདངས་སུ་གྱུར་པའི་དབྱིངས་ཐིག་རིག་གསུམ་སྣང་བར་འགྱུར་ལ། སྣང་བ་དེ་རྣམས་རིག་པའི་ཡེ་ཤེས་ཀྱི་རང་བཞིན་གྱི་སྣང་བ་ཁོ་ན་ཡིན་པས་རིག་པའི་མདངས་ཐོད་རྒལ་གྱི་སྣང་བའི་གཟུགས་ཀྱིས་འབྱིན་པར་བྱེད་པས་ནང་རིག་པ་སྟོང་པའི་དབྱིངས་སུ་ཅི་ཙམ་གནས་ཤིང་བརྟན་པར་གནས་ཏེ་རིམ་པར་སྐུ་རུ་འགྱུར་པ་ལས་ནང་གི་དབྱིངས་ཞལ་རིག་པས་མཇལ་ཏེ་རིག་པ་སྟོང་པའི་དབྱིངས་སུ་ནུབ་པར་འགྱུར་རོ། །མཐར་སྐུ་དང་ཞིང་ཁམས་ཀྱི་བཀོད་པའི་ཡེ་ཤེས་ཀྱི་སྣང་ཆ་རྣམས་མཐའ་ཡས་པར་མཆེད་དེ་མ་དག་པའི་སྣང་བ་རྣམས་དབྱིངས་སུ་ནུབ་པར་འགྱུར་རོ། །མཐར་ཚད་ཕེབས་ཀྱི་མཇུག་ཆོས་ཉིད་ཟད་སར་སླེབས་དུས་ཡེ་ཤེས་ཀྱི་མཁྱེན་ཆའི་ཤེས་རབ་ཕྱོགས་མེད་དུ་འབར་བ་ལས་ཡེ་ཤེས་ཀྱི་རླུང་ཡང་རིམ་པར་དབྱིངས་སུ་ཡལ་བ་ལས་ཕྱིའི་ཡེ་ཤེས་ཀྱི་སྣང་བ་རྣམས་རིམ་པར་ནུབ་སྟེ་ཐུགས་རྗེ་ཕྱི་གསལ་གྱི་ཆ་རྣམས་རང་བཞིན་ནང་གསལ་གྱི་དབྱིངས་སུ་བསྡུ་བར་འགྱུར་རོ། །དེ་ནས་སླར་ཡང་ལྷུན་གྲུབ་ཀྱི་སྣང་བ་ཡེ་རླུང་ཕྲ་མོས་མ་བསླད་པར་ཕྱི་གསལ་དུ་འབྱུང་བ་ནི་འབྲས་བུ་སངས་རྒྱས་ཀུན་ཏུ་བཟང་པོའི་སྐུ་མངོན་དུ་གྱུར་པ་ཡིན་ནོ། །ཞེས་གང་དྲན་དུ་སྨྲས་པ་ཀྱུ་རུའི་ལུགས་སུ་བཀོད་པ་འདིའང་ཚུལ་མིང་པས་སྦྱར་བ་དགེ་ལེགས་འཕེལ། །མངྒ་ལཾ། །། །